-----------------------------------------------------------------------
  1. ปัจจัยความเสี่ยง

  -----------------------------------------------------------------------

1.  ความเสี่ยงจากการประกอบธุรกิจ

    1.  ความเสี่ยงจากการพึ่งพาลูกค้าน้อยราย

โครงสร้างรายได้ของกลุ่มบริษัทฯ มีที่มาจากธุรกิจ 3 ส่วนหลัก ได้แก่ ธุรกิจรับเหมาก่อสร้างในงาน
วางระบบท่อ
ธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมพลังงานและปิโตรเคมี
และธุรกิจก่อสร้างด้านงานโยธา
โครงสร้างรายได้หลักส่วนใหญ่ของกลุ่มบริษัทมาจากการประกอบธุรกิจรับเหมาก่อสร้างในงาน
วางท่อก๊าซธรรมชาติให้กับกลุ่มธุรกิจพลังงานและปิโตรเคมี ทำให้กลุ่มลูกค้าหลักของบริษัทฯ
มาจากบริษัทในกลุ่ม
บริษัท ปตท. จำกัด (มหาชน) ซึ่งเป็นบริษัทพลังงานระดับชาติของไทย (สัดส่วนรายได้ของบริษัทฯ
และบริษัทย่อยที่มาจากบริษัทในกลุ่ม ปตท. เทียบกับรายได้รวมของบริษัทฯ และบริษัทย่อย
เท่ากับร้อยละ 46:46:53 ในปี 2553 ถึง 2555 ตามลำดับ)

ด้วยเหตุนี้ บริษัทฯ จึงพยายามลดความเสี่ยงจากการพึ่งพิงกลุ่มลูกค้าเดิม โดยบริษัทฯ
ได้ขยายฐานลูกค้าไปสู่กลุ่มธุรกิจพลังงานอื่น อาทิ โรงไฟฟ้า (ทั้ง SPP และ IPP) และ
เพื่อลดความเสี่ยงที่อาจจะเกิดขึ้นจากการรับเหมางานก่อสร้างท่อก๊าซธรรมชาติ บริษัทฯ
จึงได้ขยายธุรกิจในส่วนของงานรับเหมาติดตั้งระบบวิศวกรรม
และก่อสร้างโรงงานในอุตสาหกรรมปิโตรเคมีและอุตสาหกรรมที่เกี่ยวข้องกับพลังงานทดแทน อาทิ
อุตสาหกรรมการผลิตไบโอดีเซลและเอทานอล เป็นต้น
ทั้งนี้การเพิ่มสัดส่วนของแหล่งรายได้อื่นที่นอกเหนือจากการรับเหมางานก่อสร้างท่อก๊าซธรรมชาติ
ถือเป็นการขยายฐานกลุ่มลูกค้าให้มีความหลากหลาย
สร้างโอกาสทางธุรกิจและลดความเสี่ยงจากการพึ่งพาลูกค้าน้อยราย รวมถึงบริษัทฯ
มีนโยบายขยายธุรกิจไปยังต่างประเทศ เพื่อลดความเสี่ยงจากการพึ่งพิงกลุ่มลูกค้าภายในประเทศ

2.  ความเสี่ยงจากขยายธุรกิจ ที่ต้องอาศัยพันธมิตร เงินลงทุน
    และระยะเวลาในการศึกษาความเป็นไปได้ และพัฒนาโครงการ

หน่วยธุรกิจพัฒนาโครงการและการลงทุน รับผิดชอบการศึกษาและพัฒนาโครงการด้านธุรกิจพลังงาน
ปิโตรเคมี และโรงไฟฟ้า รวมถึงธุรกิจในต่างประเทศ
การขยายการลงทุนไปยังต่างประเทศดำเนินการด้วยวัตถุประสงค์เพื่อกระจายความเสี่ยงภายในประเทศของบริษัทฯ
โดยการก้าวเข้าสู่ตลาดใหม่และลูกค้ารายใหม่
รวมทั้งกระจายความเสี่ยงจากวัฏจักรของอุตสาหกรรมก่อสร้างภายในประเทศ
ด้วยการสร้างรายได้แบบยั่งยืนจากการลงทุนในธุรกิจที่เกี่ยวข้องกับพลังงาน
การพัฒนาโครงการในช่วงแรก ๆ
นั้นมักจะเกี่ยวข้องกับความไม่แน่นอนในระดับกลางถึงระดับสูงที่โครงการจะประสบผลสำเร็จ
เงินลงทุนเป็นสิ่งจำเป็นและอาจจะต้องใช้ระยะเวลานานก่อนที่จะได้ผลตอบแทนตามเป้าหมาย
ความเสี่ยงอาจเกิดขึ้นได้ในกรณีที่โครงการไม่ประสบผลสำเร็จ
หรือไม่สามารถหาพันธมิตรเข้าร่วมลงทุนได้
และอาจมีผลกระทบเกิดขึ้นต่อผลการดำเนินงานและฐานะการเงินของกลุ่มบริษัท

ดังนั้น เพื่อลดความเสี่ยงในด้านนี้ ตั้งแต่ ปี 2552
คณะกรรมการบริหารได้ทำหน้าที่เป็นคณะกรรมการพิจารณาความเสี่ยงด้วย
เพื่อประเมินความเสี่ยงด้านต่างๆ ก่อนตัดสินใจเข้าร่วมประมูลโครงการ
หรือเข้าลงทุนในธุรกิจแต่ละประเภท
และในกรณีการเข้าร่วมประมูลหรือการเข้าลงทุนในโครงการขนาดใหญ่
จำเป็นต้องได้รับความเห็นชอบจากที่คณะกรรมการบริษัทก่อน นอกจากนี้ บริษัทฯ
มีนโยบายชัดเจนให้บริษัทฯ และบริษัทย่อยลงทุนเฉพาะในค่าใช้จ่าย
ที่จำเป็นเท่านั้น รวมถึงการร่วมมือกับพันธมิตรที่มีความเชี่ยวชาญ
เพื่อเสริมสร้างโอกาสและเพิ่มความสำเร็จของโครงการให้มากขึ้น

3.  ความเสี่ยงจากระยะเวลาในการได้รับงานสัญญาใหม่

ผลการดำเนินงาน การประมาณการรายได้ และกระแสเงินสดของบริษัทฯ
มีความผันผวนตามจังหวะเวลาในการได้รับงานสัญญาใหม่
และจำนวนงานคงเหลือในมือตามสัญญาเดิม เนื่องจากรายได้ส่วนใหญ่ของบริษัทฯ
มาจากการดำเนินงานตามสัญญางานรับเหมาก่อสร้างที่ประมูลได้ในแต่ละช่วงเวลา ซึ่งบริษัทฯ
ไม่สามารถคาดการณ์ได้ว่าจะได้รับงานสัญญาใหม่หรือไม่ และเมื่อใด
เนื่องจากลักษณะงานรับเหมาก่อสร้างขนาดใหญ่ จะมีขั้นตอนการคัดเลือกผู้รับเหมา
ที่ซับซ้อนและใช้ระยะเวลานาน โดยขึ้นอยู่กับปัจจัยหลายประการ รวมถึงสภาวะเศรษฐกิจ
สภาวะของตลาด และสถานะทางการเงินของลูกค้า
อีกทั้งโครงการก่อสร้างขนาดใหญ่ภายใต้ธุรกิจพลังงาน ปิโตรเคมี โรงไฟฟ้า
จำเป็นต้องปฏิบัติตามกฎหมายและระเบียบข้อบังคับเกี่ยวกับผลกระทบสิ่งแวดล้อมและความปลอดภัย
เนื่องจากมีความเกี่ยวพันกับประชาชนและชุมชนในวงกว้าง ซึ่งในอนาคตกฎหมายและข้อบังคับต่างๆ
ที่เกี่ยวข้องมีแนวโน้มที่จะเข้มงวดมากขึ้น
โดยแต่ละโครงการต้องทำจัดทำรายงานผลกระทบสิ่งแวดล้อม (EIA)
รายงานการศึกษาผลกระทบต่อสุขภาพ (HIA) รวมถึงกระบวนการมีส่วนร่วมของชุมชน
ซึ่งอาจก่อให้เกิดความล่าช้าในการจัดทำรายงานดังกล่าว
และเป็นเหตุให้เกิดความล่าช้าในการอนุมัติโครงการเพื่อเปิดประมูลงานก่อสร้าง
รวมถึงอาจจะกระทบต่อระยะเวลาในการเริ่มงานก่อสร้าง ซึ่งจะกระทบถึงแผนงาน
ที่บริษัทฯ ได้วางไว้สำหรับการได้รับงานสัญญาใหม่

4.  ความเสี่ยงจากการพึ่งพาพันธมิตร

สำหรับโครงการขนาดใหญ่บางโครงการ
เจ้าของโครงการอาจจะกำหนดคุณสมบัติผู้เข้าประกวดราคาไว้สูง จนบางครั้งบริษัทฯ
ไม่สามารถเข้าร่วมประมูลงานได้ ตัวอย่างเช่น กำหนดขนาดของสินทรัพย์ ประสบการณ์การทำงาน
หรือความชำนาญเฉพาะทาง เป็นต้น ดังนั้น บริษัทฯ อาจเสียโอกาสในการเข้าร่วมประมูล
หากไม่สามารถหาพันธมิตร
ที่เหมาะสมเพื่อจัดตั้งกิจการร่วมค้าได้ แต่อย่างไรก็ตาม ความเสี่ยงนี้ได้ลดลงเรื่อย ๆ เนื่องจาก
บริษัทฯ ผ่านการทำงานในโครงการขนาดใหญ่หลายโครงการ ทั้งด้านการวางท่อก๊าซธรรมชาติ
และงานก่อสร้างโรงงานในอุตสาหกรรมปิโตรเคมีด้วยความสำเร็จอย่างดียิ่ง
ซึ่งเป็นการสร้างเสริมประสบการณ์การทำงานให้กับบริษัทฯ มากขึ้น ทำให้บริษัทฯ
สามารถเข้าประกวดราคาได้ด้วยตัวเอง อีกทั้งการได้บริษัท สหการวิศวกร จำกัด มาเป็นบริษัทย่อย
เพื่อเสริมศักยภาพด้านงานโยธา ทำให้บริษัทฯ สามารถทำงานก่อสร้างได้ครบวงจรมากยิ่งขึ้น

ความจำเป็นในการหาพันธมิตรเพื่อการร่วมทุนและการร่วมมือทางธุรกิจถือได้ว่าเป็นหนึ่งในปัจจัยความสำเร็จของการลงทุนในต่างประเทศ
เนื่องจาก บางประเทศอาจจะมีข้อจำกัดทางกฎหมาย
ด้านสัดส่วนการลงทุนขั้นต่ำของชาวต่างชาติสำหรับการจัดตั้งบริษัท นอกจากนั้นแล้ว
การมีพันธมิตรร่วมทุนในแต่ละประเทศ จะทำให้การทำงานสะดวกขึ้น ช่วยให้เกิดการถ่ายทอดความรู้
และทักษะการทำงานของพนักงานคนไทยที่ส่งไป

5.  ความเสี่ยงด้านบุคลากร

การบริหารงานรับเหมาก่อสร้างให้ได้คุณภาพมาตรฐานและสำเร็จตามระยะเวลาส่งมอบงานที่ได้วางแผนไว้นั้น
บุคลากรทั้งวิศวกร ช่างเทคนิค และพนักงานในระดับปฏิบัติการที่มีคุณสมบัติเหมาะสม
พร้อมทั้งมีประสบการณ์ใน
การทำงานเป็นปัจจัยที่มีความสำคัญ
แต่เนื่องจากลักษณะทางธุรกิจของการรับเหมาก่อสร้างที่มีความไม่แน่นอนจากจังหวะเวลาในการได้งานใหม่อาจนำไปสู่ความลำบากในการจัดแผนงานด้านบุคลากรให้เหมาะสมกับงานที่ได้รับ
ในบางครั้ง บริษัทฯ จึงจำเป็นต้องสำรองและแบกรับภาระต้นทุนบุคลากรที่เกินความต้องการไว้บ้าง
ทั้งนี้เพื่อการทำงานและส่งมอบโครงการที่มีปัจจุบัน และที่อาจจะได้รับในอนาคตได้ตามกำหนด
หากในกรณีที่มีโครงการใดที่คาดว่าจะประมูลได้เกิดความล่าช้า หรือประมูลไม่ได้
อาจจะเป็นไปได้ว่าบริษัทฯ
มีต้นทุนเพิ่มในแง่ของอัตรากำลังพลที่เกินความต้องการรวมทั้งค่าใช้จ่ายสำหรับคนงานสำรอง
นอกจากนี้ จากสถานการณ์ของตลาดแรงงานในปัจจุบัน
ความต้องการแรงงานฝีมือในอุตสาหกรรมก่อสร้างที่สูงและไม่เป็นไปตามวัฏจักรของอุตสาหกรรมประเภทนี้
อาจก่อให้เกิดการขาดแคลนแรงงานฝีมือในบางช่วงเวลาได้ ดังนั้น เพื่อลดความเสี่ยงดังกล่าว
บริษัทฯ จึงพิจารณาเพิ่มสัดส่วนการจ้างผู้รับเหมาช่วงตาม
ความเหมาะสมในแต่ละช่วงเวลาและประเภทของงาน
รวมถึงส่งเสริมให้เกิดการฝึกอบรมพัฒนาทักษะและทัศนคติในการทำงานของพนักงานอย่างสม่ำเสมอ

2.  ความเสี่ยงในการดำเนินโครงการ

    1.  ความเสี่ยงจากความผันผวนของราคาวัสดุก่อสร้าง และค่าขนส่งที่เกี่ยวข้อง

ความผันผวนของราคาวัสดุก่อสร้างและราคาสินค้าโภคภัณฑ์ด้านพลังงานส่งผลกระทบโดยตรงต่อต้นทุนการก่อสร้างโครงการ
ซึ่งยากต่อการควบคุมให้เป็นไปตามงบประมาณที่ตั้งไว้
โดยราคาวัสดุก่อสร้างและราคาน้ำมันขึ้นอยู่กับภาวะเศรษฐกิจโลกและภาวะเศรษฐกิจภายในประเทศ
รวมถึงความต้องการของตลาด ณ ช่วงเวลานั้นๆ
ในกรณีที่เกิดการปรับตัวสูงขึ้นของราคาก่อสร้างภายหลังบริษัทฯ ได้รับงานประมูลแล้วนั้น
ไม่ว่าจะด้วยราคาน้ำมันที่ปรับตัวสูงขึ้นหรือการที่วัสดุก่อสร้างขาดตลาดในเวลาดังกล่าว
อาจจะส่งผลกระทบต่อการควบคุมต้นทุนการจัดการซึ่งจะทำให้ต้นทุนของโครงการสูงกว่าที่ประมาณการไว้
และยังอาจกระทบต่อผลการดำเนินงานของบริษัทฯอีกด้วย เพื่อลดความเสี่ยงด้านนี้ บริษัทฯ
จะประมาณการและคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนให้เหมาะสมและสอดคล้องกับราคาวัสดุก่อสร้างที่เปลี่ยนแปลงไป
หรือโดยการยืนยันการสั่งซื้อเพื่อตรึงราคาวัสดุชนิดนั้นไว้ให้สอดคล้องกับราคาที่เสนอในงานประมูล
นอกจากนี้ บริษัทฯ ยังพยายามรักษาสัมพันธ์ที่ดีกับผู้จัดจำหน่าย
พร้อมทั้งติดตามความเคลื่อนไหวของราคาวัสดุก่อสร้างโดยตลอด
และเปิดโอกาสให้เกิดการแข่งขันในระหว่างผู้จัดจำหน่าย
เพื่อให้เกิดการเจรจาต่อรองที่ทำให้บริษัทฯ ได้รับประโยชน์สูงสุดในด้านราคา

2.  ความเสี่ยงจากความล่าช้าของโครงการก่อสร้าง

บริษัทฯ
อาจมีความเสี่ยงในการเผชิญกับค่าใช้จ่ายที่เพิ่มขึ้นของโครงการหรือต้องจ่ายค่าเสียหายในกรณีที่มีความล่าช้าในการก่อสร้างโครงการ
กรณีความล่าช้าที่มีสาเหตุจากเจ้าของโครงการ บริษัทฯ
มีความเสี่ยงในการต้องรับผิดชอบค่าใช้จ่ายที่เพิ่มขึ้นของโครงการ อาทิ ค่าแรงงาน
และค่าสาธารณูปโภค เป็นต้น อย่างไรก็ตาม บริษัทฯ
สามารถจำกัดความเสี่ยงดังกล่าวได้โดยการบริหารกำลังคนและค่าใช้จ่ายในโครงการนั้น ๆ
อย่างเหมาะสมและมีประสิทธิภาพ เมื่อมีเหตุการณ์ล่าช้า
อีกทั้งพยายามอย่างสุดความสามารถด้วยความสุจริตใจ
ที่จะเจรจาเพื่อให้ได้ค่าชดเชยจากเจ้าของโครงการให้มากที่สุดเท่าที่จะเป็นไปได้ ซึ่งในอดีตบริษัทฯ
สามารถตกลงกับเจ้าของโครงการได้

ในกรณีที่ความล่าช้าของโครงการมีสาเหตุจากความล่าช้าในการทำงานของบริษัทฯ
หรือจากความล่าช้าของผู้รับเหมาช่วงของบริษัทฯ บริษัทฯ
มีความเสี่ยงที่จะถูกเจ้าของโครงการเรียกร้องค่าเสียหาย
การป้องกันความเสี่ยงในลักษณะนี้สามารถกระทำได้โดยการวางแผนและเตรียมความพร้อมในเรื่องของเครื่องมืออุปกรณ์ในการก่อสร้าง
แรงงานฝีมือ และจำนวนของวิศวกรที่มีประสบการณ์ในการทำงาน
รวมทั้งควบคุมการทำงานของผู้รับเหมาช่วงอย่างใกล้ชิด
รวมทั้งทำสัญญากำหนดเงื่อนไขให้บริษัทฯสามารถเรียกร้องความเสียหายจากผู้รับเหมาช่วงได้กรณีที่ผิดสัญญา
เพื่อที่
จะสามารถดำเนินการก่อสร้างให้เสร็จทันตามกำหนดเวลา ภายในงบประมาณที่วางไว้

ในปี 2552 บริษัทฯ
มีงานก่อสร้างโครงการหนึ่งที่ไม่สามารถส่งมอบให้เสร็จตามกำหนดของสัญญาก่อสร้าง
ดังนั้นจึงจำเป็นต้องตั้งสำรองค่าปรับจากความล่าช้าที่อาจเกิดขึ้นเต็มจำนวนตามสัญญา
แต่อย่างไรก็ตาม หลังจากที่ได้ข้อสรุปของค่าปรับซึ่งน้อยกว่าสำรองที่ตั้งไว้
ส่วนต่างก็ได้ถูกรับรู้เป็นรายได้ของบริษัทฯ ในปีถัดไป

มีหลายครั้งที่บริษัทฯ ดำเนินโครงการภายใต้กิจการร่วมค้าที่ซึ่งบริษัทฯ ถือหุ้นในอัตราที่ต่ำกว่า
กรณีนี้อาจทำให้บริษัทฯ มีข้อจำกัดในการตัดสินใจหลายด้าน ซึ่งส่วนใหญ่แล้ว ลูกค้ากำหนดให้บริษัทฯ
ต้องร่วมเข้าทำสัญญาผูกพันด้วยเงื่อนไขต่าง ๆ โดยให้บริษัทฯ
รับผิดชอบตามเงื่อนไขของสัญญาอย่างเต็มที่มากกว่าพันธมิตรของบริษัทฯ ดังนั้น
ความเสี่ยงในลักษณะนี้สามารถทำให้ลดลงได้โดยการกำหนดโครงสร้างที่เหมาะสมของกิจการร่วมค้า
ตลอดจนกำหนดขอบเขตการทำงานของบริษัทฯ และพันธมิตรให้ชัดเจน อย่างไรก็ตาม
มีความคลุมเครือที่ไม่สามารถคาดเดาล่วงหน้าเกิดขึ้นได้เสมอระหว่างการดำเนินโครงการ

3.  ความไม่แน่นอนจากการปรับและยกเลิกงานก่อสร้างที่ยังไม่รับรู้รายได้ (backlog)
    ของบริษัทฯ

บริษัท ฯ ไม่สามารถรับประกันว่ารายได้จากงานก่อสร้างที่ยังไม่รับรู้รายได้นั้นจะได้รับหรือทำกำไร
การบอกเลิกสัญญา การพักการก่อสร้างชั่วคราว ความล่าช้า
หรือการเปลี่ยนแปลงขอบเขตการทำงานอาจเกิดขึ้นได้ตามสัญญาที่ทำไว้ซึ่งปรากฏในงานก่อสร้างที่ยังไม่รับรู้รายได้
โครงการหลาย ๆ โครงการอาจจะยังปรากฏอยู่ในงานก่อสร้างที่ยังไม่รับรู้รายได้ของบริษัทฯ
ช่วงระยะเวลาหนึ่ง สืบเนื่องจากความไม่แน่นอนต่าง ๆ
และจากปัจจัยภายนอกที่ไม่สามารถคาดเดาได้

3.  ความเสี่ยงทางการเงิน

    1.  ความเสี่ยงจากความไม่เพียงพอของเงินทุนหมุนเวียน

เมื่อเปรียบเทียบกับอดีตที่ผ่านมา จากผลงาน ความชำนาญ และประสบการณ์ของบริษัทฯ
ทำให้บริษัทฯ สามารถรับโครงการขนาดใหญ่ในจำนวนที่มากขึ้น ดังนั้นบริษัทฯ
จึงมีความจำเป็นต้องใช้เงินทุนหมุนเวียนมากขึ้นเพื่อการเข้าประมูลโครงการ การก่อสร้างโครงการ
และเป็นหลักประกันกับธนาคารสำหรับวงเงินสินเชื่อประเภทต่าง ๆ
ซึ่งอาจจะเกิดความเสี่ยงกรณีที่เงินทุนหมุนเวียนไม่เพียงพอและส่งผลกระทบต่อการก่อสร้างโครงการได้
บริษัทฯ ป้องกันความเสี่ยงดังกล่าวโดยการบริหารสภาพคล่องอย่างระมัดระวัง
กำหนดระยะเวลาการจ่ายเงินแก่ผู้จัดหาวัตถุดิบให้สอดคล้องกับงวดการชำระจากเจ้าของโครงการ
วางแผนการจัดซื้อวัตถุดิบและอุปกรณ์ให้สอดคล้องกับช่วงเวลาที่ต้องการเพื่อลดความต้องการใช้เงินทุนและลดต้นทุนในการเก็บรักษา
นอกจากนั้นแล้ว บริษัทฯ ได้รับการสนับสนุนด้านสินเชื่อสำหรับดำเนินโครงการ
ภายใต้เงื่อนไขเงินฝากค้ำประกันสินเชื่อในสัดส่วนที่ต่ำ และจากผลการดำเนินงานที่ดี
และสถานะสภาพคล่องที่คงที่ บริษัทฯ ยังได้รับการพิจารณาปรับลดค่าธรรมเนียม อัตราดอกเบี้ย
และสัดส่วนเงินฝากค้ำประกันวงเงินสินเชื่อจากธนาคารอย่างต่อเนื่อง

จากนโยบายการลงทุนหรือการร่วมลงทุนเพื่อการขยายธุรกิจ
วัตถุประสงค์เพื่อนำมาซึ่งรายได้และกำไร
ที่มั่นคงในระยะยาว บริษัทฯ
จะต้องพิจารณาวางแผนด้านโครงสร้างเงินทุนและเงินกู้อย่างรอบคอบและระมัดระวัง
เพื่อมิให้การลงทุนดังกล่าวกระทบกระเทือนต่อเงินทุนหมุนเวียนที่ใช้สำหรับการดำเนินธุรกิจปกติ
เนื่องจาก การลงทุนดังกล่าวจะต้องใช้ระยะเวลา กว่าที่จะได้ผลตอบแทนกลับมาให้กับกลุ่มบริษัทฯ
ตามแผนงาน

2.  ความเสี่ยงทางด้านอัตราแลกเปลี่ยน

เนื่องจากวัสดุอุปกรณ์บางส่วนมีการนำเข้าจากต่างประเทศ
ทำให้เกิดความเสี่ยงจากอัตราแลกเปลี่ยนอย่างหลีกเลี่ยงไม่ได้ โดยปกติบริษัทฯ
จะเสนอราคาเข้าประมูลโดยประมาณการค่าอัตราแลกเปลี่ยนในการซื้อสินค้าที่สูงกว่าอัตราในปัจจุบันเพื่อป้องกันความผันผวนของอัตราแลกเปลี่ยน
และสำหรับโครงการขนาดใหญ่ที่จำเป็นต้องนำเข้าวัสดุและอุปกรณ์ในมูลค่าที่สูง บริษัทฯ
อาจจะขอให้เจ้าของโครงการกำหนดมูลค่าโครงการบางส่วนเป็นเงินตราต่างประเทศ
สกุลเดียวกัน นอกจากนั้นแล้ว บริษัทฯ มีนโยบายที่จะทำสัญญาซื้อขายเงินต่างประเทศล่วงหน้า
เพื่อควบคุมต้นทุน และ
ลดความเสี่ยงด้านอัตราแลกเปลี่ยน

ณ สิ้นปี 2555 บริษัทฯ และบริษัทย่อย
มีรายการหนี้สินที่เกิดจากการซื้อสินค้าและวัตถุดิบส่วนหนึ่งที่ไม่ได้ทำสัญญาป้องกันความเสี่ยงจากความผันผวนของอัตราแลกเปลี่ยนรวม
1.96 ล้านเหรียญสหรัฐอเมริกา และ 0.74 ล้านยูโร เนื่องจาก
ฝ่ายจัดการเห็นว่าเป็นช่วงระยะเวลาการสั่งซื้อระยะสั้น
และมีความเสี่ยงในการผันผวนของอัตราแลกเปลี่ยน
ระดับต่ำ

นอกจากนั้นแล้ว จากการที่บริษัทฯ ได้เริ่มขยายการลงทุนออกสู่ต่างประเทศ คือการรับงานก่อสร้างที่
สาธาณรัฐสุลต่านโอมาน ภายใต้การดำเนินงานของบริษัทย่อยชื่อ TRC Middle East LLC และ
TRC Engineering LLC
ทำให้อาจเกิดความเสี่ยงจากอัตราแลกเปลี่ยน อาทิเช่น การให้การสนับสนุนเงินกู้จากบริษัทฯ
ในรูปเงินดอลล่าร์สหรัฐ
ซึ่งนับแต่ปี 2554 วิกฤตสกุลเงินยูโรก่อให้เกิดความผันผวนอย่างหนักต่อตลาดแลกเปลี่ยนเงินตรา
บริษัทฯ จึงได้กำหนดนโยบายให้ทำสัญญาเงินกู้ระหว่างบริษัทฯ กับบริษัทย่อยในต่างประเทศ
โดยใช้เงินสกุลบาทเป็นเกณฑ์ เพื่อป้องกัน
ความเสี่ยงจากความผันผวนของอัตราแลกเปลี่ยน

3.  ความเสี่ยงจากการไม่ได้รับชำระค่าก่อสร้าง หรือได้รับค่าก่อสร้างล่าช้า

หากเจ้าของโครงการ หรือคู่สัญญาที่บริษัทฯ รับงานประสบปัญหาทางการเงิน
ทำให้เกิดความล่าช้าในการจ่ายค่าก่อสร้าง จ่ายไม่ครบ หรือไม่ได้รับค่าก่อสร้างตามที่สัญญาไว้
ซึ่งอาจเกิดความเสี่ยงทำให้บริษัทฯ ขาดสภาพคล่องทางการเงิน
ส่งผลกระทบต่อผลการดำเนินงานของบริษัทฯ ได้ โดยเฉพาะอย่างยิ่งในช่วงสภาวะเศรษฐกิจตกต่ำ
สถาบันการเงินให้ความระมัดระวังในการปล่อยสินเชื่อมากขึ้น ซึ่งมีโอกาสที่ลูกค้าของบริษัทฯ
อาจถูกธนาคารปฏิเสธการให้
การสนับสนุนสินเชื่อเพื่อการก่อสร้าง ซึ่งบริษัทฯ ได้ตระหนักถึงความเสี่ยงดังกล่าว
และพิจารณาเข้าประมูลและรับงานจากลูกค้าที่มีฐานะการเงินที่มั่นคงเท่านั้น
และขอสนับสนุนวงเงินสินเชื่อในรูปแบบเงินหมุนเวียนเพื่อใช้ในการก่อสร้างจากสถาบันการเงิน
แต่โดยลักษณะงานรับเหมาของบริษัทฯ ซึ่งเกี่ยวข้องกับธุรกิจก๊าซธรรมชาติ พลังงาน และปิโตรเคมี
กลุ่มลูกค้ามักเป็นบริษัทขนาดใหญ่ ที่มีชื่อเสียง และมีฐานะการเงินมั่นคง (ส่วนใหญ่เป็นรัฐวิสาหกิจ)
ทำให้ความเสี่ยงดังกล่าวอยู่ในระดับต่ำ

ในบางโครงการบริษัทฯ ต้องปฏิบัติงานเพิ่มเติมหรือปฏิบัติตามคำสั่งเปลี่ยนแปลง (Change Order)
ตามที่ลูกค้าแจ้งมา
โดยยังมิได้มีการตกลงถึงขอบเขตและราคาของงานที่ต้องปฏิบัติตามคำสั่งเปลี่ยนแปลงนั้น
บางครั้งอาจเกิด
ข้อโต้แย้งว่าเกินขอบเขตของงานในสัญญาเดิมหรือราคาที่บริษัทฯ
เรียกเก็บนั้นเกินกว่าความเต็มใจจ่ายของลูกค้าหรือเจ้าของโครงการหรือไม่
ถึงแม้เจ้าของโครงการตกลงว่างานตามคำสั่งเปลี่ยนแปลงนั้นเป็นงานส่วนที่เพิ่มและยินดีจ่ายเงินตามที่บริษัทฯ
เรียกร้อง บริษัทฯ
จึงอาจต้องแบกรับภาระต้นทุนที่ยังไม่สามารถเรียกเก็บได้จนกว่าคำสั่งเปลี่ยนแปลง
ของงานนั้นจะได้รับการอนุมัติและบริษัทฯ ได้รับการชำระเงินจากเจ้าของโครงการ
ซึ่งบางครั้งอาจจะใช้ระยะเวลานาน
เกินกว่ากำหนดการสิ้นสุดสัญญาในแผนงานเดิมของโครงการ
และส่งผลกระทบต่อผลการดำเนินงานของบริษัทฯ เพื่อเป็นการลดความเสี่ยงในด้านนี้ บริษัทฯ
จึงมีการติดตามผลการตรวจรับงานและประสานงานกับลูกค้าหรือผู้แทนของลูกค้าอย่างสม่ำเสมอและใกล้ชิด
เพื่อให้เกิดความรวดเร็วในการอนุมัติงานตามคำสั่งเปลี่ยนแปลงและการรับชำระเงินจากเจ้าของโครงการ
ซึ่งจะลดระยะเวลาที่บริษัทฯ ต้องแบกรับภาระต้นทุนของโครงการลงได้ในที่สุด

4.  ความเสี่ยงจากการให้การสนับสนุนทางการเงินให้กับบริษัทในกลุ่ม

เนื่องด้วยความจำเป็นในการดำเนินธุรกิจ บริษัทฯ
มีการสนับสนุนทางการเงินให้กับบริษัทย่อยในรูปแบบต่าง ๆ อาทิ
การให้เงินกู้กับบริษัทย่อยในต่างประเทศ หนังสือค้ำประกันสัญญา หรือ การออกหนังสือค้ำประกันของ
บริษัทแม่ ภายใต้วงเงินสินเชื่อของบริษัทฯ เป็นต้น ซึ่งอาจเกิดความเสี่ยงกรณีที่บริษัทฯ ย่อยดังกล่าว
มีผลประกอบการ
ไม่เป็นไปตามเป้าหรือมีปัญหาสภาพคล่องทางการเงิน ทำให้ไม่สามารถชำระคืนหนี้ตามกำหนด หรือ
ผิดนัดชำระหนี้ต่อธนาคาร ส่งผลให้บริษัทฯ ต้องร่วมรับผิดชอบในฐานะผู้ค้ำประกัน ซึ่งบริษัทฯ
ตระหนักถึงความเสี่ยงในเรื่องนี้
จึงได้ปฏิบัติให้เป็นไปตามกระบวนการอนุมัติตามที่กำหนดในตารางอำนาจอนุมัติอย่างเคร่งครัด
เมื่อจำเป็นต้องให้ความช่วยเหลือ
ทางการเงินให้กับบริษัทย่อย